Aanvaller op Limpopo-kleinhoewe doodgeskietFoto: SAPD ŉ Aanvaller is Dinsdagaand op ŉ kleinhoewe in die Du Toitskraal-omgewing, naby Marble Hall in Limpopo, doodgeskiet in ŉ skietgeveg tussen ses verdagtes en ŉ boer. Ben Engelbrecht van Heritage Protection Group (HPG) het aan Maroela Media gesê die boer het omstreeks middernag wakker geskrik en ŉ onbekende man langs die bed in hul slaapkamer sien staan. Die aanvaller en sy vyf makkers het die egpaar vasgebind en aangerand. Foto: Heritage Protection Group Volgens Engelbrecht het die aanvallers onder meer die vuurwapens uit die kluis en selfone in die man se kombi gelaai wat buite die huis gestaan het. Hulle het met die kombi probeer vlug, maar in ŉ heining vasgery. Intussen kon die boer daarin slaag om homself los te wikkel en ŉ haelgeweer in die hande te kry, wat hy gedurende die nag by hom hou. Die aanvallers het op die boer begin skiet en hy het teruggeskiet. Een van die aanvallers is langs die heining doodgeskiet, terwyl die ander vyf op die vlug geslaan het. Volgens Engelbrecht het lede van HPG die aanvallers se spore gevolg en ŉ ernstig gewonde verdagte is ŉ ent van die huis aangetref waar hy weggekruip het. Die ander vier verdagtes se spore is gevolg tot by ŉ pad waar hulle vermoedelik opgelaai is. Hulle is steeds op vrye voet. Engelbrecht het gesê die boer en sy vrou het ligte beserings opgedoen. Die egpaar se kinders het in hul kamers geslaap tydens die voorval en is ongedeerd. Lt.kol. Moatshe Ngoepe, woordvoerder van die polisie, het die voorval aan Maroela Media bevestig. Hy het gesê die polisie het op die voertuig wat die verdagtes gebruik het, beslag gelê. Enigiemand met meer inligting word versoek om brig. James Espach op 082 576 0743 te kontak.